b'\n_START_ARTICLE_\nNordm\xc3\xb8rsposten\n_START_PARAGRAPH_\nNordm\xc3\xb8rsposten var en dagsavis som ble utgitt i Kristiansund i M\xc3\xb8re og Romsdal. Avisa var en fortsettelse av Romsdalsposten og fikk nytt navn like f\xc3\xb8r Dagbladet gikk inn p\xc3\xa5 eiersiden i 1986._NEWLINE_Nordm\xc3\xb8rsposten var et resultat av Dagbladets satsing p\xc3\xa5 mindre lokalaviser landet rundt i et fors\xc3\xb8k p\xc3\xa5 \xc3\xa5 styrke sin lokale tilstedev\xc3\xa6relse. I alt brukte Dagbladet 25 millioner kroner p\xc3\xa5 avisa, inkludert kraftig subsidiering av b\xc3\xa5de abonnement og annonser. Dagbladet gav imidlertid opp satsingen og Nordm\xc3\xb8rsposten ble lagt ned i 1990. Dagbladet solgte st\xc3\xb8rsteparten av sin avisportef\xc3\xb8lje til det da nyetablerte Orkla Media.\n_START_SECTION_\nHistorie\n_START_PARAGRAPH_\nAvisa kom ut f\xc3\xb8rste gang i 1876 og var opprinnelig en Venstre-avis. I 1936 fusjonerte den med Kristansundsposten. Avisa kom ut i fullformat fram til 1982, da den gikk over til tabloidformat. Avisa var lenge Kristiansunds st\xc3\xb8rste avis men ble i 1960 forbig\xc3\xa5tt av Apresse-avisa Tidens Krav (etablert i 1906). Det var relativt liten opplagsmessig forskjell mellom de to avisene fram til 1972, f\xc3\xb8r avstanden skj\xc3\xb8t fart. Avisa byttet navn til Nordm\xc3\xb8rsposten 31. mai 1986. Siste utgave kom ut 27. oktober 1990._NEWLINE_Det kan virke uforst\xc3\xa5elig at en avis med navn Romsdalsposten kom ut i Kristiansund, som ligger p\xc3\xa5 Nordm\xc3\xb8re. Forklaringen er at da avisen ble etablert, het fylket Romsdals amt, og Kristiansund var den st\xc3\xb8rste byen i amtet.'